Kimberly Snyder

Több vagy, mint gondolod

A szeretett Paramahansza Jógánanda gurudévának szentelem e könyvet. Fényed tündököljön örökké, és sugározzon eme írásból is, hogy segítsen elérni az igazságot kereső szíveket. Nincsenek szavak, melyek leírhatnák a végtelen szeretetet és hálát, melyet irántad érzek.

És te, kedves olvasó! Ha éppen ezeket a sorokat bújod, te magad is igazságkereső vagy. Segítsen e könyv rávilágítani az önvalódra, hogy ki is vagy voltaképpen!

Kimberly Snyder

Több vagy,
mint gondolod

Gyakorlati megvilágosodás
a mindennapokban

Budapest, 2023

Ajánlások a könyvhöz

„Az elmúlt több mint egy évtizedben rengeteget tanultam Kimberly tanításaiból, ez a könyv pedig egy sorsfordító olvasmány, amely segít, hogy az életedben még több béke legyen jelen.”

– Drew Barrymore

„Egy lebilincselő, inspiráló és nagyon emberi útmutató, amelyből megtudhatod, miként tudod életre kelteni a lelkedet, és hogyan támogathatod azt, akinek valóban lenned kell. A valódi éned dicsőségére és erejére történő ráhangolódás ideje most van.”

– Deepak Chopra, a New York Times bestsellerírója

„A Több vagy, mint gondolod egy érdekes és értékes gyakorlati útmutató, mely egyedülállóan ötvözi az ősi keleti bölcsességet és a mentális egészséget támogató tudományt. Nem számít, hogy hol tartasz a személyes utadon, ez a könyv segít az érzelmi rugalmasságod fejlesztésében, és megszabadít azon blokkoktól, amelyek meggátolják, hogy az életet egy pozitív, egészséges perspektívából szemléld.”

– Dan Buettner, a New York Times bestsellerírója, a National Geographic ösztöndíjasa és a Blue Zones alapítója

„Kimberly Snyder napjaink egyik leglelkesebb spirituális szerzője. Ez a könyv nemcsak arra inspirál, hogy a korlátaid mögé láss, de egyre közelebb is visz a valódi énedhez – a transzcendentális szépség, a személyes erő és a végtelen lehetőségek belső tárházához.”

– Gary Jansen, a MicroShifts (Mikrováltozások) című könyv díjnyertes szerzője

„Ez a könyv egy könnyen értelmezhető útmutató annak megértéséhez, hogy miként segíthetik elő az ősi tanítások a siker, az öröm és a teljesség megélését a modern életben is.”

GT Dave, a GT’s Living Foods alapítója és ügyvezetője

„A Több vagy, mint gondolod egy felszabadító útmutató, hogy miként ébresszük fel a tudatos és félelmet nem ismerő harcost, aki ott él mindannyiunkban. Kimberly nagyon átgondoltan ötvözi az ősi tanításokat, a tudományt, az inspiráló személyes történeteket és a napi gyakorlatokat, amelyek az olvasó számára irányelvként szolgálnak az élet valódi énből történő megéléséből származó erő kiaknázásához.”

– Dr. Shefali Tsabary, a New York Times bestsellerírója, klinikai szakpszichológus

„A Több vagy, mint gondolod című könyvben Kimberly Snyder olyan útra visz, amelyen ledöntheted az összes emlékképet, a szégyent és a gátakat, amelyek megakadályozták eddig, hogy az a fény légy, aki valójában vagy. Lépésről lépésre mutatja az utat, hogy rájöjj, a szeretet nem valami, amit keresned kell, sokkal inkább az, ami már eleve ott van benned. Nagyon megindító volt számomra a könyvben rejlő sebezhetőség és erő.”

– Kyle Gray, az Emeld a rezgésed (Budapest, 2022, Édesvíz Kiadó) és a Kapcsolatteremtés az Angyalokkal könnyedén (Budapest, 2023, Édesvíz Kiadó) című könyvek bestsellerírója

„India bölcsessége már millióknak megmutatta az irányt a felfedezőúton, hogy megtalálják, kik is ők valójában. Paramahansza Jógánandánál senki sem tett többet azért, hogy a kelet és a nyugat közötti áramlást előmozdítsa, és ez a bölcs, felhasználóbarát könyv megmutatja, miként használjuk az ő rendkívüli tanításait a mindennapjainkban, hogy az életünk mélyebb, boldogabb és teljesebb lehessen.”

– Philip Goldberg, a The Life of Yogananda (Jógánanda élete) és a Spiritual Practice for Crazy Times (Spirituális gyakorlatok őrült időkben) című könyvek szerzője

„Valóban felszabadító! Legújabb könyvében Kimberly egy létfontosságú témához nyúl. Nagyon ajánlom ennek a könyvnek az olvasását, ha szeretnéd megtanulni, hogy miként támogasd és szeresd önmagadat.”

– Dr. Karol Darsa, a The Trauma Map (Traumatérkép) című könyv szerzője és a Reconnect Center ügyvezető igazgatója

A mű eredeti címe: You Are More Than You Think You Are

Az eredeti mű a Hay House Kiadó gondozásában jelent meg 2022-ben.

www.hayhouse.co.uk

© Kimberly Snyder, 2022

© Hay House, 2022

© Bioenergetic Kiadó Kft., 2023

Kiadja a Bioenergetic Kiadó Kft.

Felelős kiadó: Schneider Gábor

ISBN: 978-963-291-659-0

© Fordította: Molnár Mariann

Főszerkesztő: Kajtár-Schneider Krisztina

Felelős szerkesztő: Varga Virág

Minden jog fenntartva. A könyv egyetlen része sem reprodukálható semmilyen mechanikus, fényképészeti, elektronikus eljárással, vagy hangfelvétel formájában; és nem is tárolható visszakeresési rendszerben, nem sugározható, sem egyéb módon nem másolható nyilvános vagy magáncélú felhasználásra (kivéve a cikkekben és ismertetőkben közölt rövid idézetek „méltányos használatát”), a kiadó előzetes írásbeli engedélye nélkül.

Az ismertetők nem helyettesítik az orvosi kezelést; mindig konzultáljon orvosával. Az információk felhasználását az olvasónak kell mérlegelnie, és így az esetleges kockázatot vállalnia. Sem a szerző, sem a kiadó nem tehető felelőssé az általa nyújtott javaslatokból származó bármiféle veszteségért, követelésért, az orvosi tanácsadás elmulasztásáért.

Tartalom

I. Rész

1. fejezet Több vagy, mint gondolod

2. fejezet Félelem nélküli vagy

3. fejezet Harcos vagy

4. fejezet Gyakorlat: A szünetekben élni

5. fejezet Szeretet vagy

6. fejezet Teljes vagy

7. fejezet Gyakorlat: Meditáció, I. rész: Az alapok

II. rész

8. fejezet Béke vagy

9. fejezet Magabiztosság vagy

10. fejezet Gyakorlat: Meditáció, II. rész: A harmadik szem

11. fejezet Intuitív test vagy

12. fejezet Erőmű vagy

13. fejezet Gyakorlat: Vitalitásod villámgyors feltöltése

14. fejezet Szépség vagy

III. Rész

15. fejezet Mágneses erő vagy

16. fejezet Gyakorlat: A megerősítések hatékony használata

17. fejezet Bőség vagy

18. fejezet Gyakorlat: A mantrák használata

19. fejezet Teremtő vagy

20. fejezet Gyakorlat: Meditáció, III. rész: A fény kiterjesztése

21. fejezet A valódi éned vagy

Források

Végjegyzetek

Köszönetnyilvánítás

A szerzőről

I. rész

1. fejezet

Több vagy, mint gondolod

„Rájössz, hogy mindvégig valami nagyszerű volt benned, amiről nem is tudtál.”

– Paramahansza Jógánanda^1

Az út felfedezése

Több vagy, mint gondolod.

Ezt még hallani is nyomasztó lehet. Ezt első kézből tudom, hiszen gyermekként én is sokat szenvedtem e szavaktól, amikor az édesanyám kiejtette őket a száján. Nem hittem el, sőt, épp az ellenkezőjét éreztem: nemhogy több lennék, hanem kevesebbnek gondoltam magam.

Mint a legtöbb kislány, önbecsülési gondokkal küzdöttem, kételkedtem a saját intelligenciámban, megkérdőjeleztem a képességeimet, és mindig azzal marcangoltam magam, hogy vajon képes-e valaki szeretni engem. A súlyt magammal cipeltem mindenhová. Folyton szorongtam, nem aludtam jól, és nyoma sem volt a belső békémnek. Sőt, egy nagy rakás indulat voltam, és egy csomó időt töltöttem azzal, hogy a megjelenésemre, az eredményeimre és arra fókuszáltam, hogy mások mit gondolnak rólam. Mindez enyhén szólva megviselt.

De minden megváltozott, amikor a húszas éveim elején egy nap betértem egy kis könyvesboltba az indiai Risikésben.

Akkor már két éve hátizsákkal jártam a világot – a főiskola utáni utazásom részeként, mely azt volt hivatott megadni, hogy különböző kultúrákat lássak és tapasztaljak, mielőtt fejest ugrok a munka és a kötelezettségek „való világába”. Végül ez a kiruccanás nagyjából háromévesre sikeredett, és több mint ötven országot érintett. Képzelheted, mennyire igyekeztem, hogy a „való világtól” a lehető legtovább távol tartsam magam.

Akkoriban olyan voltam, mint egy falevél, amivel a szél játszadozik. Nem volt semmiféle nagy tervem, leginkább csak sodródtam olyan országok és helyek felé, ahol kis költségvetésből is tudtam enni, élni, kalandozni és tapasztalatokat gyűjteni. India épp tökéletes hely volt ehhez, és a Himalája lábánál fekvő Risikés – a világ jógafővárosa – izgalmas és pénztárcakímélő helynek ígérkezett. Koszosan, porosan, zuhanyra szomjasan ráleltem egy ásramra, ahol napi pár dollárért meghúzhattam magamat. Volt azonban egy bökkenő: ahhoz, hogy a lakbérem alacsony maradjon, el kellett köteleznem magamat, hogy két hétig ott maradok, mely idő alatt kötelező jóga- és meditációs foglalkozásokon veszek részt, és szolgálatot végzek a közösségi terekben.

Itt találkoztam először komolyan a jógával. Ezek a foglalkozások nagyon is tradicionálisak voltak, főként a pránajáma légzőgyakorlatokra és a meditációra összpontosítottak, nem úgy, mint az amerikanizált fitneszjellegű jógaórák, amelyek otthon oly népszerűek voltak (bár akkoriban én sem ismertem még más típusát).

Egy nap – a kíváncsiságtól hajtva, és arra vágyva, hogy kicsit kiszakadjak a csendből – úgy döntöttem, kimozdulok az ásram elszigetelt világából, és belevetem magam az indiai társadalom kapun túli sokszínű és mozgalmas forgatagába. Nem is sejtettem, hogy az a nap örökre megváltoztatja az életemet.

A kertkapun túl majmok és tehenek kószáltak az utcákon, Siva és Ráma istenségek ragyogó arany- és szivárványszínben pompázó fotóival díszített riksák száguldoztak minden sarkon. Az utcákon rudraksha gyöngyöktől, kis szobroktól, utcai sült ételektől és narancsvirágfüzérektől roskadozó standok sorakoztak. Miközben magamba szívtam a sok-sok izgalmas látnivalót, egy kicsiny, ferde tetős spirituális könyvesboltot pillantottam meg, telis-tele jóga és meditáció témájú könyvekkel. Betértem.

Pár pillanatig csak nézelődtem, aztán valami fura dolog történt. Úgy éreztem, mintha egy láthatatlan lasszó húzott volna egy polchoz, amelyen néhány halványkék könyv pihent, borítóikon egyszerű fekete betűkkel csak a könyv címe és a szerző neve állt. Az egyik kék könyvecskét felütöttem (hál’ istennek angol nyelvű volt), Paramahansza Jógánandától a Universality of Yoga (A jóga egyetemessége) volt. Sosem hallottam még az íróról, de már néhány szó elolvasása után libabőrös lettem. És amikor már percek óta olvasgattam a személyes átalakulás lehetőségéről, hirtelen forróság cikázott végig a gerincemen felfelé. Ez az érzet nem csupán hő volt önmagában, sokkal inkább egy óriási löket energia, amilyet korábban még soha nem tapasztaltam. „Ez meg mi volt?” – tanakodtam magamban. Az energia érezhetően egyre nőtt. Képtelen voltam letenni a kis könyvet.

Úgy éreztem, Jógánanda szavai a lelkemig hatolnak, ittam az elképzeléseit a valódi önmegvalósításról, arról, hogy miként érhetjük el az igazi belső erőnket (bármit is jelentsen ez), a korábban nem ismert öröm és béke elképzeléséről, a dolgok és az energia kölcsönös összekapcsolódásáról. Korábban már hallottam ezt-azt ezekről a témákról a hippi barátaimtól és a vándoroktól, akikkel az utamon találkoztam, de egyikük sem bizonyult olyan igazságbombának, mint ami most néhány bekezdés átfutásából áradt. Ott helyben megvásároltam a kis füzetet mindössze 30 rúpiáért, és a többi Jógánanda-könyvet is, amik vele egy polcon voltak.

Azok a kötetek a szó szoros értelmében megváltoztatták az életemet. Korábbi beszűkült, materialista nézőpontom egy új valóság kiszélesedett látásmódjává tágult. Úgy éreztem, mintha éveken keresztül mindig fordítva vettem volna fel a pólómat, és most hirtelenjében megmutatták nekem, hogyan kell helyesen viselni. Ja, hogy a logó megy előre! Nem is sejtettem, hogy ez a röpke találkozás Jógánanda tanításaival mindent megváltoztat az életemben – és nem csupán jobb, hanem a lehető legjobb lett tőle minden.

Lenyűgöző volt! Pusztán néhány szóval Jógánanda anyám szavait visszhangozta:

Több vagy, mint gondolod.

Kedves olvasó, több vagy, mint gondolod! Ez a könyv segítségedre lesz, hogy te is felfedezd mindezt.

A megvilágosodás szabadság

Mint oly sokan, én is rengeteg időt töltöttem azzal, hogy valamit kerestem, magam sem tudtam igazán, hogy mit – elfogadást, megerősítést, egy jó párkapcsolatot (majd házastársat), pénzt. Azonban amikor mindent kipipáltam a listámon, továbbra is hiányérzetem maradt. Később Jógánanda segítségével rájöttem, hogy az, amit kerestem, belülről származott, ugyanis semmiféle külső dolog nem képes – még a legcsodásabb sem – betölteni a bennünk lévő űrt, amely bizony ott van mindannyiunkban.

Kiderült, hogy mindvégig a szabadságot kutattam. A szabadságot, hogy önmagam lehessek; hogy könnyűnek, boldognak és kiegyensúlyozottnak érezzem magamat; hogy olyan életet éljek, amely számomra megfelelő és hiteles; és hogy az életfeladatomat kövessem: azaz, hogy másokat szolgáljak.

Felfedeztem, hogy van egy spirituális kifejezés arra a szabadságra, amelyet kutattam: megvilágosodás. A megvilágosodás segített, hogy meglássam, ki is vagyok valójában. És bizony ez több volt, mint amit valaha is el tudtam képzelni.

A megvilágosodás egy nagy és ijesztő elképzelésnek tűnik. Valami, amit csak kevesen képesek elérni, csupán olyan kiváltságos és rendkívüli alakok, mint például Buddha vagy Jézus. De voltaképp egyáltalán nem ilyen ijesztő dolog.

A megvilágosodottság azt jelenti, hogy az ember teljesen ébren van. Képes ráeszmélni a belülről jövő öröm és szeretet véget nem érő áradására. Ez az a hely, ahol Buddha, Jézus és Jógánanda is létezett. És te meg én is élhetjük az életünket innen, belülről.

Legyünk őszinték: legtöbbünk soha nem fog feljutni a megvilágosodás hegyének csúcsára. Én nem vágyom arra, hogy felküzdjem magam a 8840 méter magas Mount Everestre, de azért a közel 5200 méteres magasságban található alaptáborig jó lenne eljutni, a Himalája dicsőséges csúcsainak közelébe... (Egyébként ez lesz a következő úticélom.) Már az is jelentős javulást hozhat mindannyiunknak az élet valamennyi terén – köztük az egészségi állapot, a társas kapcsolatok, a karrier, vagy akár az anyagi helyzetünk terén –, ha csupán rálépünk a megvilágosodás felé vezető ösvényre.

És épp ez a könyvem célja: utat mutassak számodra a megvilágosodás irányába, hogy megtapasztalhasd, több vagy, mint amit valaha is gondoltál magadról. A megvilágosodás az, amikor rávilágítasz arra, hogy ki is vagy valójában. Amikor az út ki van világítva előtted, az észlelhető korlátaid mögé tudsz nézni, és megérzed az erőt, amellyel felismerheted, hogy sokkal több rejtőzik benned, mint ami a jelenlegi elképzelésed önmagadról.

Ahhoz pedig, hogy szabadjára engedd a benned rejlő lehetőségeket – vagyis, hogy a megvilágosodás megtapasztalása által az életedben minden elkezdjen javulni –, hozzá kell férned a valódi éned erejéhez. Nem a közösségi médiát elárasztó képeknek és divatdiétáknak köszönhetően bizonytalan, szorongó énhez – aki folytonosan másokhoz méri magát, majd retteg, hogy sosem elég jó –, hanem a valódi énedhez, a határtalan énedhez, akinek hozzáférése van a korlátlan erőforrásaihoz és lehetőségeihez.

A valódi én

Mi is pontosan a valódi én? A válasz teljes könyveket tudna megtölteni. Jógánanda számos műve igyekszik a téma mélyére ásni, de a célunk érdekében hadd alkalmazzam ezt az egyszerű meghatározást: A valódi én a megingathatatlan, szerető, őszinte, bátor, békés és kreatív intelligencia, amely ott lakozik mindannyiunkban. Ezt az intelligenciát nevezhetjük Szellemnek, szeretetnek, egyetemes tudatnak vagy akár Istennek is. Ez a lényünk isteni része.

Ez vagy te, amikor érzed, hogy valamennyi motordugattyúd egyszerre dolgozik, éber és koncentrált vagy, ugyanakkor örülsz, hogy élsz. Ismered azt az érzést, amikor az egész rohadt világ darabokra hullik – nem találod a kulcsaidat, a kisbabád becsinált a pelusába, és épp az imént kaptál értesítést, hogy a folyószámlád mínuszba ment –, de téged átjár a zen és a nyugalom? Nos, ilyenkor tapasztalod meg a valódi énedet.

Jógánanda szerint a valódi én ennek az isteni jelenlétnek a felismerése önmagadban. Azt tanácsolja, hogy „meditálj minden este, [...] és ücsörögj a lelked templomában, ahol Isten tengernyi derűje szerteárad és elönti ezt a világot, te pedig felismered, hogy nem létezik más, csak ez. Ekkor pedig azt mondod: »Egy vagyok Isten örök fényével.«”2 Ez azt jelenti, hogy te és a hatalmas teremtő erő, amely átjár minden embert és teremtményt, egy és ugyanaz.

Mégis legtöbbünk a legkevésbé sem érzi magát isteninek, és ennek nagyon egyszerű oka van: elfelejtettük, hogyan legyünk azok, akik igazán vagyunk. Úgyszólván elaludtunk a volánnál, miközben csukott szemmel száguldunk a kanyargós, kátyúkban és veszélyes kereszteződésekben gazdag úton. Amikor felfedezed, hogy ki is vagy te igazán – vagyis felismered, hogy több vagy, mint amit gondolsz magadról –, akkor felébredsz, és elkezded irányítani az életedet azáltal, hogy a belső kormánykerekedet átadod a valódi énednek.

Egy rövid közérdekű közlemény: mielőtt továbbmennénk, jegyezzük meg, hogy Jógánanda spirituális vezető és író volt. Könyveiben és beszédeiben mindig Istenre hivatkozik, azonban Istenről nem úgy beszél, mint egy dogma vagy szabályrendszer népszerűsítéséről, hanem mint az ösvényről, amely elvezet „a saját legmagasabb potenciálod kiteljesedéséhez”. Ha a továbbiakban kényelmetlenül éreznéd magad az Isten szó láttán, nyugodtan helyettesítsd be a következő szavak valamelyikével: szeretet, szellem, egyetemes tudat vagy magasabb erő.

Végtére is ne hagyd, hogy holmi megnevezések az utadban álljanak. E könyv célja, hogy megtanítson téged kiterjeszteni a valódi én megtapasztalását, ez tehát nem valami múlandó dolog, hanem olyasvalami, amit egész nap magaddal viszel.

Jógánanda tanításai egyetemes üzenettel bírnak, amely minden vallást – legyen az akár keleti, akár nyugati – tiszteletben tart. Légy akár hívő, akár szabadgondolkodó, a jóga a szeretet és a kapcsolódás révén ellentétes eszméket is képes egyesíteni. A jógának nem célja helyettesíteni vagy önhatalmúlag elnyomni a hitrendszeredet, épp ellenkezőleg: a jóga célja, hogy helyreállítsa és előmozdítsa életed valamennyi elemét – az elmédet, a testedet, és mindenekelőtt a lelkedet.

A krija jóga

A nyugati világban a leggyakrabban azt tanítják, hogy a jóga nem szól másról, mint bizonyos fizikai testtartások, azaz ászanák elsajátításáról. Lehet, hogy már te is belekóstoltál, esetleg a kedvenc edzőtermed vagy a szomszédos jógastúdió jógaóráinak állandó törzsvendége vagy; mindenesetre a jóga fizikális része (például a hatha vagy vinyásza típusú jógagyakorlás) csupán egy parányi töredéke a jógának; itt most nem az effajta jógáról lesz szó.

A jóga nem csupán a fizikai mozgásról szól, sokkal inkább egy mélyreható tudomány, amely a több ezer éves keleti tudást gyűjti egybe, és általa megtanít, hogyan lépj túl önmagad korlátain, a félelmeiden és a kishitűségeden. Magában foglalja azokat az alapelveket és titkokat, amelyek segítenek az életedet formálni, bevonzani azt, amit akarsz, és helyreállítani a testedet és a megjelenésedet, miközben a mély béke és öröm érzete a napi élettapasztalatod részévé válik.

Jógánanda tanításai a rádzsa jógára összpontosítanak, amely a jóga királyi vagy legmagasabb rendű ösvénye, és ami ötvözi a jóga összes többi ágazatának átfogó lényegét. A rádzsa jóga középpontjában meghatározott, tudományos meditációs és pránajáma technikák állnak, amik az életerőt szabályozzák, és ezt hívják krija jógának. Jógánanda a jóga ezen formáját „szupersztrádának” nevezte, minthogy ez a leghatékonyabb út a bennünk rejlő valódi én megtapasztalásához, és a leghatékonyabb ösvény a boldogság eléréséhez. 1920-ban Jógánanda megalapította a Self-Realization Fellowship (Önmegvalósítás Közössége) nevű szervezetet, ahol arra tanította az embereket, miként tudják a krija jóga által felépíteni a spirituális tudatosságukat, ám legfőképpen azt mutatta meg, hogyan tudják a mindennapokban alkalmazni a gyakorlatokat.

Ahogy már korábban is utaltam rá, lehet, hogy most nem érzed magad befogadónak, szeretetteljesnek, őszintének, bátornak, békésnek vagy kreatívnak. Nagyon könnyű abban az állapotban ragadni, ahol szorongónak, zárkózottnak, korlátozottnak és kicsinek érezzük magunkat. És ha ezt a könyvet olvasod, jó eséllyel azt gondolhatod, hogy a valódi énnel való kapcsolat kialakítása egyáltalán nem jelentős vagy sürgős. Lehet, hogy épp azon aggódsz, vajon honnan fog érkezni a következő fizetésed, vagy valamelyik szerettednek lesz-e elég ereje, hogy egy szörnyű betegséggel megbirkózzon. Teljesen megértelek! A mindennapi életre való összepontosítás elengedhetetlen, egy szóval se mondom, hogy ne lenne az. De határozottan állítom, hogy a valódi én elérése a legfontosabb dolog, amit valaha is tenni fogsz. Nem csupán megváltoztatni, hanem megmenteni fogja az életedet.

Honnan tudom? Az én életemet már megmentette. Azért osztom meg veled olyan szenvedélyesen Jógánanda tanításait, amelyek az igazi jógatudomány magját képezik, mert amikor elkezdtem tanulni és alkalmazni ezeket a tanításokat, minden drasztikusan megváltozott, és jelentősen javult az életemben. Ekkor kezdtem el könyveket írni, és ténylegesen megteremteni az álmaimat. Apránként változtam át abból a szorongó, bizonytalan katyvaszból, aki voltam, és váltam egyre könnyebbé és egyre boldogabbá. Ezekre a tanításokra támaszkodva jutottam át sok kihíváson és nehézségen (ezeket a következő oldalakon meg is osztom veled), és kezdtem el életemben először tartósan és igazán boldognak érezni magamat – nemcsak a bulizás vagy a vidám események átmeneti magaslatain, hanem egyszerűen a mindennapi, hétköznapi pillanatokban.

Mindig szenvedélyesen osztom meg az olvasóimmal, ami nekem bevált, ezért adtam át korábbi könyveimben az étrendi filozófiámat és életmódbeli elveimet. De ez az első alkalom, hogy megosztom a taktikai gyűjteményemet, amellyel ti is megteremthetitek a legcsodálatosabb, legsikeresebb, igazán örömteli létezéseteket az életetek minden területén.

Az emberek minduntalan ilyen kérdésekkel bombáznak: Mégis miként kezdtél neki? És hogyan hoztál létre egy olyan vállalkozást, amit szeretsz? Milyen módon vonzottad be a lelki társadat? És hogyan lettél tényleg ilyen egészséges és tele ennyi életerővel?... Nos, a lelkierőm elérésével sikerült mindezt elérnem. Amiről ebben a könyvben olvasni fogsz, az pontosan megmutatja, milyen módon tudtam hozzáférni a valódi énemhez, és hogyan tudtam alkalmazni a tanultakat, hogy megteremtsem a legjobb dolgokat az életemben. Amint rájöttem, hogy több vagyok, mint amit valaha is gondoltam magamról, képes voltam megteremteni álmaim életét. És ezt te is megteheted.

Ha körülnézek, azt látom, hogy Jógánanda tanításaira nagyobb szükség van, mint valaha. Több a szorongás, a zavarodottság és az elégedetlenség a világban, mint bármikor ezelőtt. Az emberek figyelme ott tart, ahol tart, és mivel a legtöbben az információkat és a válaszokat a röpke, mindennapi hírekből és a közösségi médiából szerzik, úgy éreztem, hogy ezekről a súlyos könyvekben és szövegekben rejtőző igazi kincsekről – amelyek a hírekben soha nem jelennek meg – sokan lemaradnak. És ezt egyszerűen nem hagyhattam.

Azért néztem át Jógánanda több ezer oldalnyi írását és átiratát, hogy néhány alapvető tanítását olyan formában mutassam be, amely könnyen befogadható és hasznos lesz számodra. Mélyre akartam ásni, hogy bemutathassam neked ezen tanítások igazi gyöngyszemeit, amelyek nemcsak hasznosak, hanem valóban megváltoztatják az életet. Azóta a risikési nap óta élem és lélegzem Jógánanda tanításait. Ő az én spirituális gurum, és ezeknek a tanításoknak köszönhetem, hogy sikerült megteremteni minden jót az életemben, beleértve a békét, az örömöt, a gyönyörű családomat és a maximálisan kielégítő karriert. És most az a megtiszteltetés ért, hogy a tanítóm bölcsességét megoszthatom veled.

Rá fogsz jönni, hogy olyan tulajdonságokat testesítesz meg, amelyek rengeteg erőt adnak neked a változáshoz, és egy boldog, izgalmas, elégedettséggel eltöltő és rendkívüli élet megteremtéséhez. Csak meg kell tanulnod, hogyan tudsz hozzáférni ezekhez a tulajdonságokhoz, és a módszert eme könyvből fejezetről fejezetre elsajátíthatod. Nem arról van szó, hogy „megszerezzük” e tulajdonságok bármelyikét vagy a megvilágosodást, hanem felfedezed, hogy már most is az a tulajdonság vagy, és hagyod, hogy előjöjjön belőled.

Paramahansza Jógánanda bemutatása

Hogy ki is pontosan Jógánanda? És miért fontos a személye?

Jógánanda egy szerzetes volt, aki az 1800-as évek végén született, és azon megbecsült spirituális tanítók közé tartozott, akik a krija jógát – mely a meditáció különleges, ősi és szent technikáit öleli magába – életben tartották. 1920-ban India azon tanítói között volt, akik elsőként merészkedtek az Egyesült Államokba, és ott terjesztette a jógikus tanításokat, hogy általuk segítse a nyugati világ társadalmát. Ezt követően csak egyszer tért vissza Indiába, amikor találkozott Mahatma Gandhival, akit szintén beavatott a krija jógába.

Jógánanda egészen kiskorától spirituális csodagyereknek számított. Mindkét szülője a neves jógamester, Lahiri Mahászaja tanítványa volt. Amikor Jógánanda csecsemő volt, édesanyja elvitte őt Lahiri Mahászajához, aki megáldotta őt, és megjósolta, hogy egy nap nagy jógaguru válik majd belőle. Jógánanda szerzetesi képzésben részesült a nagy tiszteletnek örvendő Srí Szvámi Juktésvar Giritől, aki azt is elmondta Jógánandának, ő a kiválasztott, hogy a krija jóga ősi tudományát nyugatra vigye, és világszerte elterjessze.

Az üzenete olyan erőteljes volt, és sokakra olyan mélyen hatott, hogy a hallgatók özönlöttek mindenhová, ahol tanított, szerte az országban. Jagadguruként ismert, vagyis olyan világtanító volt, akinek egyetemes üzenetét az egész világ, számos kultúra és vallás egyaránt nagyra tartott. Amerika akkori legnagyobb előadótermeiben tartott beszédeket – a New York-i Carnegie Halltól a Los Angeles-i Filharmonikus Hangversenyteremig –, teljes, több ezer fős kapacitásukig megtöltve ezeket a helyeket. Olyan népszerű lett, hogy lehetősége nyílt találkozni az Egyesült Államok akkori elnökével, Calvin Coolidge-dzsal, és évtizedeken keresztül hatással volt az élet bármely területén útkeresőkre – köztük George Harrisonra a Beatlesből, Elvis Presley-re és Steve Jobsra –, még halála után is.

Nem véletlen, hogy a pletykák szerint az egyetlen könyv Steve Jobs iPadjén Jógánanda műve, az Egy jógi önéletrajza (Budapest, 2013, Filosz Kiadó) volt. Jobs tisztában volt vele, hogy a Jógánanda által tanított elvek képesek szárnyat adni teremtő zsenialitásának, és úgy tűnik, olyannyira erősen kötődött hozzá, hogy a hírek szerint elintézte, hogy a temetésén részt vevő több száz búcsúztató egy barna dobozkában megkapja az Egy jógi önéletrajza egy-egy példányát, hogy a könyv utolsó üzenetként szolgáljon, amelyet Jobs a világnak hátra akart hagyni.

Mit fog ez a könyv tenni a te életedért?

Ennek a könyvnek az a célja, hogy megoszthassam veled, amit Jógánanda bölcsességén keresztül tanultam és tapasztaltam, hogy velem együtt utazz ezen a szupersztrádán, új gondolatokat fedezz fel és megérkezz a célállomáshoz: létrejöjjön egy új kapcsolat azzal, aki valójában vagy. Az úticél a béke, az egészség, a boldogság és a bőség. Röviden: megosztom veled az ősi keleti tanításokat, hogy miként élheted a legcsodálatosabb és legtartalmasabb életedet, álmaid életét, azáltal, hogy elfogadod a valódi énedet.

Hogy meg kell-e érte dolgoznod? Határozottan igen, de nem igényel több munkát, mint amit feltehetőleg most is végzel az életedben, épp csak egy kicsit át kell helyezni a hangsúlyt máshová. Sok szó esik arról, hogyan lehetünk produktívabbak, és miképpen tehetünk többet kevesebb idő alatt. Mi itt nem erre fogunk koncentrálni. Nem arról beszélünk, hogy többet kell tenni. Jógánanda tanításainak lényege az energia vagy (szanszkrit jógakifejezéssel élve) prána használata, hasznosítása és kiterjesztése. A prána uralja az egészségedet, a céljaidat, a kapcsolataidat és a megnyilvánulási képességedet. Értsd meg a prána működését, tanuld meg használni, és minden elkezd javulni az életedben. (Részletesen a pránáról és annak irányításáról a 4. fejezetben fogunk tanulni.)

Megérted majd, hogy mi az a belső erő, ami segít, hogy az álmaidat múló reményekből valóra váltsd. Segít, hogy bölcsebb légy és a lényeget lásd. Tudatosabbnak és alaposabbnak érzed majd magadat. A színeket élénkebbnek fogod látni, az étel ízletesebb lesz, a megérzéseid tombolni fognak, és több olyan állapotot fogsz megtapasztalni a mindennapi életedben, amire mindannyian törekszünk: öröm, inspiráció, béke és magabiztosság. Az életedben általánosságban jóval több tisztánlátásra teszel majd szert, végül pedig sokkal fontosabbá és izgalmasabbá válik ezekben az állapotokban lenni, mint bármilyen konkrét eredmény vagy anyagi dolog. De ironikus módon, amint elkezded használni a belső erődet, könnyebbé válik ezeket az eredményeket és anyagi dolgokat is megteremteni. Ez bizony nem kis ígéret, de ezt személyesen is megtapasztaltam, így tudom, hogy számodra is teljesen lehetséges.

Hogyan használjuk a könyvet?

A megvilágosodás olyan állapot, amit meg kell tapasztalni. Erre az élményre összpontosítunk azáltal, hogy végiggondoljuk és megfontoljuk a könyvben található tanításokat, valamint gyakoroljuk a meditációkat. A megfelelő útmutatással és technikákkal vezetett valódi meditáció az igazság végső megtapasztalása, és a legfőbb ösvény, melyen eléred a valódi éned elképesztő erejét.

A könyvben konkrét meditációkat és különböző gyakorlatokat találsz, melyekkel megteremtheted ezt a tapasztalati tudást, és túlléphetsz az intellektuális megértésen. Arra bátorítalak, hogy szerezz be egy naplót a könyvhöz kapcsolódó önvizsgálatokhoz. Időről időre vissza fogsz majd térni némelyik reflexióhoz – mint ahogyan bizonyos időközönként fizikai szűrővizsgálatokon is részt veszel –, mert amiképp tovább növekszel és fejlődsz, egyre több dolgot fogsz tudatossággal kezelni. Amikor „gyakorlás”-ra utalok, akkor a meditációs gyakorlatra, valamint a belső energiád koncentrálásának megtanulására és az itt felsorolt egyéb gyakorlatokra gondolok.

A közös utazásunk kezdetén arra kérlek, hogy a könyvet abban a sorrendben olvasd, ahogyan meg van írva, mivel a tanítások a korábbi tanításokra épülnek. Az I. rész lefekteti az alapokat: rámutat, milyen módon lehet túllépni a félelmen és más fizikai, érzelmi és spirituális blokkokon, és hogy miként lehet megnyílni a szeretet és az életcélunk irányába. A II. rész arról szól, hogy megismerd, ki vagy valójában, és olyan témákat érint, mint a béke, az önbizalom és az igazi szépség. Az I. és II. rész után készen állsz az alkotásra. Erről szól a III. rész, vagyis a valódi erőd használatáról, mellyel megteremted önmagadnak a legjobb dolgokat a világban, továbbá valódi és tartós bőséget teremtesz.

És ne feledd, az életed gyönyörű és fontos, teremtésre kész, itt és most. Ahogy Jógánanda tanította: „Az élet legnagyszerűbb eredményeihez az emberi test és elme kimerítetlen potenciálját szükséges felhasználni – olyan erőket, amelyek lényed legbelsőbb lényegéből fakadnak: a valódi énedből vagy a lelkedből, amely »Isten képmására« teremtetett.”3

2. fejezet

Félelem nélküli vagy

„Uralkodjék bár évezredekig sötétség egy barlangban, ha fényt viszel oda, a sötétség elillan, mintha soha nem is létezett volna.”

Paramahansza Jógánanda^1

Amikor ezt olvasod, hogy félelem nélküli vagy, azt gondolhatod: „Én aztán biztosan nem! Hiszen rettegek attól, hogy nem lesz elég pénzem, egyedül maradok, valami furcsa betegséget kapok el, és millió más dolog miatt...” Teljesen megértelek, de a félelmeid mögött a valódi éned bátorsága rejtőzik, és megtanulhatod azt bármikor használni.

Természetesen valamennyi félelem, ami megóv minket, egészséges, és belénk is ivódott. Kell egy bizonyos fokú aggodalom, mely távol tart minket a veszettnek tűnő mosómedvéktől vagy a gyorshajtástól zivatar idején. De az önbizalomhiányunkból eredő szorongásaink – úgy, mint a véleményünk vállalásától, a félreértettségtől vagy a kudarctól való aggodalom –, mind oda vezethető vissza, hogy nem kapcsolódunk a valódi énünkhöz. Amikor azt érzed, hogy nem vagy elég jó, vagy hogy nem vagy szerethető, azt jelenti, hogy az egóddal azonosítod magadat, az pedig épp a valódi én ellentéte.

Persze az egó is okkal létezik: egységesíti a tapasztalatokat és kontextust ad nekik. Az emberi mivoltunk része. De amikor az egó kibillen az egyensúlyi helyzetéből – és legtöbbünk egója ezt teszi –, magára ölti egy hamis én szerepét, szemfényvesztőként elhiteti velünk, hogy tudja, miről beszél, de valójában a félelem működteti és nem a bölcsesség. A valódi én szeretet és teljesség. A félelem gyakran onnan ered, hogy valamit hiányolunk, a valódi énnek azonban nem hiányzik semmi.

Amikor megtanulod megtestesíteni a félelemmentességet, az életed egy új dimenzióba kerül. Teljes erőbedobással törekszel arra, amit el akarsz érni, ahelyett, hogy kétségekkel szabotálnád önmagad. Félelmek nélkül nyílegyenesen haladsz előre az élet erdejében ahelyett, hogy folyton megállnál, és mellékutakra térnél. Amikor megtestesíted ezt a részedet, ráébredsz majd, hogy az élet egy izgalmas kaland, nem pedig egy ijesztő horrorfilm.

A félelemmentesség mint lélekminőség

Jógánanda az egyik legfontosabb indiai ősi szentírás, a Bhagavadgítához írt értelmezésében és magyarázatában felvázolja annak a 26 lelki tulajdonságnak a listáját, amelyek lehetővé teszik, hogy elérjük a legteljesebb potenciált. Tippelj, melyik minőséget sorolja az első helyre? A félelemmentességet!

Meglepő lehet, hogy a félelemmentesség az elsődleges lélekminőség, amelyet ki kell alakítanunk, és szükség esetén segítségül kell hívnunk. Jógánanda bölcsessége arra tanít minket, hogy nem tudunk mélyen kapcsolódni a valódi énünkkel, az életünkkel, a meditációs gyakorlatunkkal, ha félelem és aggodalom gyötör bennünket. (A következő fejezetekben végigvesszük majd a konkrét lépéseket, hogy miként alakítsd ki a saját meditációs gyakorlatodat, amely számodra hatásos és könnyen követhető lesz.) Álmaink megvalósításának az egyik legfőbb akadálya a félelem, de az életünk elkezd áramlani, amikor megtanuljuk, hogyan hangolódjunk rá a „most”-ra, miként engedhetjük el a múltat és törölhetjük el a jövővel kapcsolatos aggodalmainkat.

Ahhoz, hogy ne legyenek korlátaid, és meg tudd élni a boldogsággal való egyesülést (ami a jóga célja), el kell engedned bizonyos dolgokat. El kell ereszteni az oly sokunk által tapasztalt öntudatosságot, a bármely pillanatban felbukkanó érzelmeinkre és tapasztalatainkra adott reakcióinkat. Valóban egész álló nap amiatt a kötözködő vásárló miatt kell zsörtölődnünk, aki az élelmiszerboltban olyan faragatlanul bánt velünk?! A közösségi médiában tényleg minden posztra reagálnunk kell, ami felháborít minket?! Nem azt mondom, hogy csukjuk be a fülünket, és viseljünk szemkötőt egész nap... Ezek után is érzékelni fogod, ami körülötted van, de nem kell olyan komolyan venni az életet.

Azt is el kell engedned, hogy minden hitedet és figyelmedet arra fordítsd, amit a fizikai szemeddel látsz, és amit a megszokott hétköznapi életedben teszel. A félelem csak akkor tud eluralkodni rajtad, ha azt hiszed, hogy semmi sem nagyobb és valóságosabb, mint a napi események megszokott heves viharai, amelyek kedvükre dobálhatnak téged. Ha az életnek csupán ennek a szintjén mozogsz, az bizony nagyon ijesztő lehet. Vírusok, földrengések, gazdasági változások, politikai zavargások, globális felmelegedés, balesetek... Félsz attól, hogy kudarcot vallasz, hogy nincsenek meg a forrásaid és a képességeid ahhoz, hogy az álmaidat valóra váltsd. Az irigységről nem is beszélve, ami nem más, mint a félelem attól, hogy valamiben hiányt szenvedsz. Ott van a félelem a magánytól, attól, hogy senkit sem érdekelsz. Félsz attól, hogy túl sok tennivalód legyen. Félsz a sikertől, és félsz a bukástól...

Az a sok-sok „mi lesz, ha” azért tűnhet olyan soknak, mert valóban azok. De nem kell túlstimulálnunk az idegrendszerünket ezekkel a félelmekkel, melyek csak felgyorsult öregedéshez, betegséghez és halálhoz vezetnek. Kutatások rámutattak például, hogy az idegrendszer túlstimulálása szerepet játszik a ideg-izom rendszeri (neuromuszkuláris) és egyéb neurológiai betegségek kialakulásában.2

Amikor a sebtapaszt letépik...

Az egyik legnehezebb dolog az életemben az első fiam, Emerson édesapjával való szakítás volt. Sem a párom számára, sem nekem nem volt előnyös, amerre együtt tartottunk. Nem bocsátkozom részletekbe, tudtam, hogy az elválásunk időszerű volt. Óriási hitre volt szükségem ahhoz, hogy az alig kétéves Emersonnal az oldalamon elköltözzek. Bíznom kellett abban, hogy minden rendben lesz, jóllehet, akkoriban egyáltalán nem úgy éreztem. Esténként, miután letettem aludni Emersont, a gardróbomba bújva zokogtam, mert az életem egyáltalán nem úgy alakult, ahogyan elterveztem.

Egy szakítás – főként, ha gyermek is érintett – több mint nehéz (és ez enyhe kifejezés). Emlékszem, mennyire rettegtem akkoriban. Aztán elkezdtem azon pánikolni, hogy soha nem fogom megtalálni az igaz szerelmet. Szépen lassan visszaszivárgott az életembe az egyik legnagyobb félelmem (melyeket a következő részben fogok taglalni): nem vagyok szerethető. Főként egyedülálló anyaként.

Az egyik szerzetes tanácsát követve, akivel az Önmegvalósítás Közösségében találkoztam, közel öt hónapon keresztül szent helyként kezeltem az otthonomat. Elmélyülten belevetettem magamat, hogy újraolvassam Jógánanda tanításait és olyan spirituális iratokat mint a Bhagavad-gíta és a Biblia Újszövetsége, illetve meditáltam. De még mennyit meditáltam! Ez volt a vigaszom és boldogságom.

Életemnek ezen a mélypontján egyszer csak elkezdtem újra emelkedni, és ezzel együtt bízni is. Sőt, életemben először éreztem valódi bizalmat. Elkezdtem remélni a bennem lévő valódi ént. Hittem abban, hogy képes vagyok bármit túlélni, és hogy jól leszek. Ekkor kezdtem felismerni, hogy a valódi énemhez bármikor fordulhatok, ha vigaszra és biztonságra van szükségem, és nem magamon kívül kell ezeket keresnem. Még akkor is, ha az életem akkoriban – ahogy én láttam – romokban hevert.

A szakításom Emerson apjával nagyon fájdalmas volt, mégis át kellett élnem, hogy azután találkozhassak a lelki társammal, Jonnal (nemsokára ezt a történetet is elmesélem), és hogy megtapasztalhassam azt a szeretetet, amire mindig is vágytam, de attól tartottam, hogy számomra elérhetetlen. Beköltöztünk a hegyek és a természet által övezett álomotthonunkba, amely sokkal inkább illett a szívemhez, mint az a városi környezet, ahol korábban éltem. De a legnagyobb dolog, amit mindebből megtanultam, hogyan tudok mélyen összekapcsolódni a bizalommal.

Bármilyen kihívással is nézel most szembe, képes vagy megtanulni, hogy megbízz a valódi éned belső hangjában. A bizalmat úgy építed ki, hogy megismered a belső hangodat, és összekapcsolódsz vele oly módon, hogy időt töltesz vele: ez pedig a meditáció által és úgy lehetséges, ha az életedben nyugalmat teremtesz. Ez a bizalom előhívja belőled a félelem nélküliséget, akkor is, ha sosem hitted volna, hogy megvan benned. Azokban a pillanatokban, amikor úgy érzed, a lelkedre sötét éj leple borul, és minden rendkívül nehéznek tűnik – mindannyiunk számára elkerülhetetlenül eljön ez a pont így –, higgy abban, hogy meg fogod tapasztalni a lelked ragyogó reggelét is. Időbe telhet, de ha képes vagy lecsendesíteni az elméd duruzsolását, ha képes vagy hinni, és a valódi énedre bízni magadat, hogy tegye a dolgát, akkor vakító fényárban lesz részed, amikor új hajnal ébred...

A félelemmentesség elérése

Hova menjünk, hogy bátrabbak legyünk? Mélyebbre. Nem kint, hanem odabent kell keresnünk. Túl kell lépnünk azon a gondolaton, hogy csak a fizikai világ létezik. Van valami nagyobb, egy láthatatlan világ, amelyhez te is hozzáférsz, és amit megtapasztalhatsz. Ha nekem nem hiszel, próbáld ki ezt a kis kísérletet.

Képzeld el, hogy nyertél a lottón. Mihez kezdenél a nyereményeddel? Hogyan élnél? Hova mennél? Miben lenne más az életed a mostanitól? Képzeld csak el azt a sok csodálatos dolgot, amit megtapasztalhatnál.

Nos, mi történt? A legtöbbekhez hasonlóan a tested és az elméd reagált a képre. Előfordulhat, hogy mosolyt csalt az arcodra, vagy a szíved hevesen kezdett verni, mert egy lottófőnyeremény radikális változásokhoz, új és fantasztikus élethez vezethetne. Talán az elméd majd’ szétfeszült a végtelen sok lehetőségtől, hogy végre megépíthetnéd álmaid házát, vagy létrehozhatnál egy nonprofit szervezetet, hogy másokon segíts.

És ugyan ezek az elképzelések mind csak a képzeleted szüleményei voltak, a tested mégis reagált rájuk.

Ebben a kis képzelgésben valami olyanhoz fértél hozzá, ami láthatatlan. Létezik tehát egy mélyebb világ, amit megismerhetsz, ahol a belső megérzéseid vezetnek, és nem csak az öt érzéked, amik mindig a külső világra vannak ráhangolva.

A szorongásaid miatt folyton olyan dolgokon töröd az elméd, amik megrémítenek, ahelyett, hogy arra összpontosítanál, hogy milyen életet szeretnél, és hogy mit akarsz megvalósítani. A félelem megakadályozza, hogy megnyílj és fejlődj. Neki hála kicsi maradsz, mert ha rá hallgatsz, ahhoz ragaszkodsz, ami kiszámítható, és minden mást túl nagynak, ijesztőnek vagy – csúnya kifejezéssel élve – irreálisnak fogsz gondolni.

De ott van ennek az ellenkezője is: a félelemmentes élet. A félelem nélküli állapot azt jelenti, hogy az életet hittel éled. Hiszel a Szellemben, a valódi énben, a nagyobb erőben, amely ott munkálkodik bennünk és körülöttünk. Amikor félelemmentes vagy, bármi történjék is, tudod, hogy van valami különleges és hatalmas dolog, ami megtart téged, ezért nem kell sem agyonhajszolni magadat, sem mozdulatlanná bénulni.

Fényt deríteni a félelemre

Tudom, hogy az utóbbi pár oldalon arról beszéltem, hogy meg kell szabadulnunk a félelmeinktől, de az is fontos, hogy felfedezd, mely részeidhez nem kapcsolódsz már, és idetartozik a félelem is. Ez kissé ellentmondásnak tűnhet. Az pedig meglehetősen közhelyesen hangzik, de mégis, talán csak úgy tudjuk legyőzni a félelmeinket, ha szembenézünk velük. Az is lehet, hogy nem is vagy tudatában némely mély félelmednek, amíg el nem indulsz felfedezni önmagadat – mintha a tudatalattid barlangjába ereszkednél egyre mélyebbre és mélyebbre.